ОТЧЕТЕН ДОКЛАД ЗА ДЕЙНОСТТА НА

 НЧ“ ОТЕЦ ПАИСИЙ-1934“ ,гр.СОФИЯ , кв.СИМЕОНОВО

 ЗА ПЕРИОДА : ДЕКЕМВРИ 2018 г. – ДЕКЕМВРИ 2021 г.

 Уважаеми членове на НЧ“Отец Паисий-1934“,

Уважаеми гости ,

измина тригодишният отчетен период , през който читалището

неможеше да развива пълноценно своята дейност, сковано от пандемията , обхванала целият свят.За културните институти в цяла България беше време на изпитание и трудности. Читалищата затвориха репетиционни зали и школи , съобразявайки се с налаганите заповеди на Здравното министерство.

 След 13 март 2020 г. читалището заглъхна.Бяха направени опити за участие на самодейните колективи в он-лайн изяви и получиха грамоти за участие :

- от „Фестивала на тиквата и кратуната“ в с.Гостилица

-от фестивала в с. Дрен „Слънце иде“ – с участието на детските

фолклорни състави.

-От фолклорния фестивал „Шопски наниз“ –гр.Костинброд

 Преживяването да участваш на сцена и да имаш контакт с публиката е несравнимо с он-лайн участията.

 Хронологията на събитията , организирани и проведени през този отчетен период е част от нашата дейност.

**2018 година**:

 На 21 декември в залата на читалището беше проведен традиционният Коледен концерт с участието на самодейни състави от читалището и представителната коледарска група .На всички деца в залата – участници и публика , дядо Коледа раздаде пликчета с лакомства. Същият ден детската школа по изобразително изкуство представи изложба на тема „Коледни мотиви“.

На 24 декември в обичая „Коледуване“ участваха 5 коледарски групи с коледарските песни и наричания , дългоочаквани от стопаните на домовете в квартала.

**2019 година** :

 На 21 януари –„Бабин ден“ в 11.00 часа на реката пред читалището заедно с клуб „Здраве и дълголетие „ беше представен народният ритуал - поливане на бабата акушерка и подаряване на традиционните дарове.Младата майка Полина Ламбрева,символично поля вода на д-р Шанова , в знак на уважение към медицинския персонал , който в днешно време помага на майките – родилки.

Веселието продължи с песни и хора , след което в заведението „При Чафи“ , всички се веселиха и под звуците на оркестър „Симеоновски вихър“ , беше избрана „Мис баба“ – конкурс , станал вече традиционен за това събитие. Короната взе Мария Гатова от кв. Драгалевци. На 13.02.Любителите на театралното изкуство ,посетиха представлението на театър София „ Емигрантски рай“.

На 14 февруари - , съвместно с клуб „Здраве и дълголетие“ организирахме традиционният вече Празник на виното .„Зарязахме“ лозата , поляхме я с вино и преди кулинарния конкурс , на двора се изви народно хоро под звуците на оркестър „Симеоновски вихър“. Пред голяма маса , подредена с различни майсторски кулинарни фантазии – питки , баници , сладкиши и предястия, журито беше затруднено да определи призовите места.

Златната точилка взе – Цецка Николова , най-вкусен кекс беше приготвила Вера Ангелушева , а награда за най-хубава питка получи Цанка Йорданова. С награда за най-оригинален ордьовър си тръгна Мария Николова.

 На 28 февруари организирахме „Вечер на талантите“ , посветена на 1 март – деня на самодееца. Микрофонът беше предоставен на всички , които искаха да покажат своя талант

пред публика. Празникът посветихме и на предстоящия Национален празник -3 март със стихове за Освобождението.

За първи път на сцена, Васил Какачев от школата по пиано представи музикални етюди – композирани и изпълнени от него.

 На 10 март отново беше направен голям „Купен“ и празникът „Поклади“ с големия огън , с настроението и прошката към близки и познати събра много хора в парка до църквата.

Женската фолклорна група изпя няколко песни.Децата се притесниха и опитът им приключи с една песен.

 На 16 март – Тодоров ден , от 11.00 ч.пред църквата самодейните състави -танцьорите от „Шопски наниз“ , детският танцов състав , женската фолклорна група и детската фолклорна група представиха фолклорна програма , която завърши с общо хоро.

В местността „Еминица“ се проведоха конните надбягвания.

На 20 април – „Лазаровден“, беше организиран народният обичай „Лазаруване“.Повече от месец преди събитието , всеки ден момичетата от осми клас и от фолклорните състави учеха песните , танцуваха и се подготвяха за дългоочаквания празник. Четири лазарски групи с по 8 момичета – 32 лазарки , облечени с национални носии , с пъстри лалета на главите – пяха за здраве и берекет , за късмет на стопаните.

На 21 април – „Цветница“ – на външната сцена на читалището беше организиран пролетният празник „Цветница“. Самодейните състави – танцьори и певици представиха новите си репертоари.Участваха и деца от училището и частната детска градина „Елхица“.Водещ на празника беше народната певица – Анна Мария.

 Танцовият състав „Шопски наниз „ участва в 12-ти конкурс за Голямата танцова награда на София и беше отличен с 3-то място

 На 24 април децата от фолклорната група участваха в организираното от Столична община събитие – „Да посадим дръвче - да дадем живот „. Българската асоциация –„Труд , здраве и безопастност“ благодариха на децата за интересните изпълнения. В парка до музея „Земята и хората“ децата станаха съпричастни на този интересен момент от живота на София.

 На 18 май , в репетиционната зала , в присъствието на много родители беше проведен открит урок по народни танци и фолклорно пеене с ръководителите – Калина Георгиева и Виолета Петкова. Урокът завърши със специална почерпка от сладкарница „Романс“

 На 19 май Женската фолклорна група –„Симеоновски напеви“ взе участие във фолклорния фестивал „Нишавски хоровод“- гр.Драгоман.

 На 2 юни , с едноминутно мълчание пред паметника на загиналите във войните Симеоновци за свободата на България

положихме цветя в знак на почит и признателност.

Същият ден Женската фолклорна група взе участие във фолклорния празник в с.Бистрица.

 На 5 юни - беше проведен празникът на р-н „Витоша“.Самодейните състави взеха участие в празничния концерт.

 Същият месец „Шопски наниз“взе участие във Международния фолклорен фестивал в Република Северна Македония и беше отличен със специалната награда на организаторите.

 Танцовият състав „Шопски наниз „ взе участие и във фолклорния фестивал в с.Долна малина и беше награден със

Златен медал и грамота за Първо место.

 На 24 юни – Еньовден , за четвърта поредна година проведохме фолклорния фестивал „Билките – дар от природата“. Участваха 23 самодейни колектива от гр.София и страната.Гости на фестивала бяха представители от фондация

„Петър Димков“.

 На 28 юни „ закрихме“ сезона с песни , хора и веселие.

Правим наш – вътрешен празник с участието на Женската фолклорна група , танцовият състав „Шопски наниз“ и оркестър „Симеоновски вихър“. Раздаваме символични награди и грамоти на отличилите се през изминалия творчески сезон.

 На 14 юни поканихме писателката Магдалена Гигова на среща – разговор за новоизлязлата нейна книга „Шепот от стари дантели“. Срещата мина неусетно. Авторката разказа любопитни истории от живота на известни българи от началото на миналия век.

 На 28 юни детската фолклорна група взе участие в детския фолклорен фестивал „ Слънце иде „ с. Дрен и беше отличена с трето место.

 На 29 и 30 юни женската фолклорна група взе участие във фолклорния фестивал „Столетово пее“. Беше посетена къщата- музей на Васил Левски в гр. Карлово.

 На 27 юли , без предварителна подготовка и покана част от Женската фолклорна група взе участие във фолклорния събор в с.Триград , област Смолян.

 От 1 до 5 септември „Симеоновски напеви“ бяха част от фолклорния фестивал в гр.Дурас , Албания.Интересна беше и разходката до гр.Тирана.

 По проекта „НЧ“Отец Паисий-1934“ – 85 години част от културата на Столицата на България“ на 14 септември на външната сцена на читалището се проведе юбилеен празник , посветен на годишнината от основаването на читалището.

В празника участваха деца от фолклорната група , като разказвачи на интересната история на читалището. Празникът започна с изпълнение на гайда.В концерта бяха включени изпълнения на танцовите състави , изпълнения на деца от школата по английски език и школата по Таекуон -до.

По този проект и с наше финансово участие , имахме възможност да ушием шопски костюми на танцьорите от „Шопски наниз“.

 Танцовият състав взе участие в празника , посветен на Денят на София.

 На 1 ноември започнаха ежедневните репетиции на коледарските групи. Както всяка година , репетициите продължиха до 24 декември.

 На 14 ноември , за втора година организирахме „Буркан-парти“. Раздавахме награди на участниците с най-интересно приготвена зимнина и украсен буркан.

На първо место беше отличена Бойка Георгиева с най- интересна украса и най-вкусно съдържание.

 На 1 декември в читалището на с. Бистрица се проведе юбилеен концерт на танцова група „Бистрица“.Фолклорната група „Симеоновски напеви“беше поканена да участва в празника.

Публиката продължително време ръкопляскаше на солистката Кремена Николова , з а песента „Тупани затупали“ и „Елено моме“.

 На 14 декември самодейните фолклорни състави участваха в организирания фермерски базар в кв. Бояна с коледни песни.

 На 19 декември беше организиран празничния Коледен концерт с участието на фолклорните състави , школата по Таекуон-до , езиковата школа и индивидуални изпълнители

от училището и детската градина.Дядо Коледа раздаде лакомства на всички деца в залата.

Танцовият състав „Шопски наниз“ беше гост на Коледния концерт на с. Столник.

 24 декември – Бъдни вечер. И тази година бяха подготвени 5 коледарски групи , които посетиха домовете, пеейки коледарските песни – в очакване на благата вест за Рождество Христово.

 **2020 година :**

 На 21 януари - „Бабин ден“ от 11.00 ч. на реката пред читалището отново беше спазена традицията за представянето на народния ритуал –„Бабуване“. Събраха се много хора и с интерес гледаха ритуала , в който участва и клуб „Здраве и дълголетие“.Младата майка Ади Василева , родила бебче предишната година поля вода на медицинската сестра на д-рИздимирски – с благодарност за полаганите грижи. Традицията - ритуалът да бъде на реката – символично – да се знае и да се помни- както тече водата , така и всичко лошо да бъде отмито. Да няма болести .Да са здрави всички

новородени бебета ,майки и баби .

След „Бабиното хоро“ , на голяма трапеза беше избрана и „мис Баба-2020 г.“ Лентата с отличието и короната тази година отидоха при Дора Величкова.

 На 14 февруари – „Трифонов ден“ от 15.00ч. пред читалището се събраха музикантите от „Симеоновски вихър“ и мераклиите да „зарежат“ лозата.С хоро и с пожелание за берекет и повече вино и плодородие тази година – отбелязахме празника.В кулинарния конкурс отново се включиха много майсторки на баници , питки , сладкиши и предястия.

Най-хубавата питка този път беше приготвила Ани Джамова – тя получи подарък за умението си.Сладкиш с най-добър вкус беше приготвила Линчето Боянова , а предястието на Ваня Джорева беше отличено и също наградено.

Празникът продължи с хора и веселие.

 На 19 февруари , по повод 147 години от гибелта на Васил Левски , проведохме литературно четене по романа на Неда Антонова „Първият след Бога „. Деца от училището рецитираха стихове за Левски. Впечатляващ беше разговорът за живота и великото дело на Апостола.

 На 27 февруари отново проведохме традиционната „Вечер на талантите“ , посветена на 1 март – денят на самодееца и 3 март- Националният ни празник . Запомнящо беше есето на Блага Тренчева за България.С вълнуващ патос , с обич към Родината , с преклонение към традициите Български , към корените ни , към великите личности на България - тя ще остане в спомените ни като един родолюбец и приятел на читалището.

 На 1 март – „Поклади“ , или „Сирни заговезни“ отново беше направен голям „Купен“ в парка до църквата. Огънят стопли премръзналите мераклии за хора и песни. Гости на празника бяха кметът на р-н „Витоша“-инж.Теодор Петков и заместник кметът г-н Кънчо Кънев. На този ден хората си продаряваха мартенички и искаха прошка от ближните .

 На 8 март , фолклорните състави бяха гости на „Трите буки“ –близо до гр.Кюстендил.Веселие , хора и песни.

Танцовият състав „Шопски наниз“ взе участие в благотворителния концерт „Танцуваме за България“

 От 13 март - до 15 юни беше обявено извънредно положение по повод Пандемията -„Ковид-19“

 На 11 май - по повод деня на светите братя Кирил и Методий , на открито в гората чухме прочита на поемата на Валери Петров – „Хождение по буквите „

 На 24 юни - Еньов ден – сутринта в 5.00 ч. част от участниците във фолклорната група „Симеоновски напеви“ и други млади хора от квартала се събраха пред църквата и

в зората на утрото набраха билки за големия Еньовски венец , който поставихме пред сградата на читалището , за да минават всички под него - за здраве. Фолклорният фестивал не се проведе , поради заповед на МЗ във връзка с пандемията.

 От 4 до 7 септември , фолклорната група „Симеоновски напеви“ беше гост на с.Ковачевица , с. Лещен и еко-селището „Омая“

 На 2 октомври по традиция и с надежда , че вече ще можем да работим по нормален начин – фолклорните състави откриха творческият сезон с много песни и хора.

 Отново следваха заповеди на МЗ за преустановяване на дейностите в много области на обществения и икономически

живот на страната.

 На 20 декември – Игнажден , на открито пред читалището поканихме семейството гайдари - Мира и Георги Петрови да бъдат наши гости с надежда , че те ще донесат по-добро бъдеще и по-добри дни на работа в читалището.На Игнажден е важно – кой ще дойде на гости!

 24 декември – Бъдни вечер. На този ден коледарските групи не се събраха и обичая „Коледуване“ не се проведе , поради извънредните епидемиологични мерки в цялата страна.

 **2021 година:**

 Месец януари – противоепидемиологичните мерки бяха в сила.

 На 1 февруари започнаха учебните занятия в езиковата школа при спазване на противоепидемиологичните мерки.

 От 12 март до 26 март се преустановиха всички дейности в читалището , на основание заповед на МЗ.

 На 27 април – Лазаров ден , сборна група лазарки се включи на „живо“ в предаването , организирано от „София- прес“- „Лазаруването в нашия край“.Децата се представиха отлично , но за съжаление беше забранено да се проведе обичая „ Лазаруване“ и лазарските групи да посещават домовете на хората от квартала.

 На 28 април –„Цветница“ , на външната сцена на читалището - на открито при спазване на противоепидемиологичните норми проведохме пролетният празник с участието на самодейните читалищни състави и децата от от клуб „Атракциони“.

 Извънредното положение продължи до средата на месец май.

 На 1 юни от 18.00 ч. във фоаието на читалището актьорът аниматор Дечко Чунтов , със забавни игри , песни и фокуси накара децата да се чувстват празнично.

 На 2 юни заедно с децата от училището , клуб „Здраве и дълголетие“ и самодейци от читалището - положихме цветя пред паметника в градинката до църквата.

 На 11 юни организирахме почитателите на театралното изкуство от квартала и посетихме комедията „Кашонът“ на театър София.

 На 24 юни на външната сцена на читалището – при спазване на всички мерки и изисквания от МЗ , проведохме Петият фолклорен фестивал„Билките – дар от природата“.Във фестивала взеха участие 19 колектива от различни читалища и организации.Участваха 220 самодейци. Г-н Кънчо Кънев – заместник кмет на р-н“Витоша“ откри фестивала.

 На 26 юни –детската фолклорна група беше поканена за участие в частна мандра в с. Железница. Децата изумиха чуждите граждани , гости на мандрата.

 На 26 и 27 юни Фолклорният състав-„Симеоновски напеви“ и танцовият състав „Шопски наниз“ взеха участие в организирания в с. Боженци – фолклорен обмен между различни фолклорни области в страната.Интересно беше участието ни на концерта в центъра на селцето , запазило автентичния дух на типичното българско село с архитектурата, с дюкяните и къщите с покриви от каменни плочи. Научените за два дни северняшки песни и хора усвоихме с лекота , и с радост участвахме в представителния концерт .

 На 15 юли на външната сцена на читалището гостуваха фолклорни ансамбли и групи , участващи в 25-ти фолклорен международен фестивал „Витоша“. На сцената видяхме изпълнения на Фолклорен ансамбъл“Шевица“ , Фолклорен ансамбъл “Боговица“ , ДФА“ Искрица“ и др. Нашите фолклорни състави –танцов състав„Шопски наниз“и „Симеоновски напеви „ откриха концерта. На сцената се изявиха представители от фолклорни формации от Полша , Холандия и Албания.След участието им , заедно с аплодисментите , подарихме сувенири и една българска роза .

 През месец август „Шопски наниз“ взе участие във Фестивала на изкуствата „С ритъма на морето“- в курортен комплекс Албена.

 На 3 октомври пред читалището , на импровизирана среща с много настроение , песни и хора , отново спазихме традицията да открием творческата година - с надежда , че вече ще можем да отворим вратите на читалището и ще работим , както преди пандемията.

 На 14 октомври , отново излезе заповед за преустановяване на извънкласните дейности в читалищата и клубовете.

 На 19 октомври , нова заповед за въвеждане на противоепидемиологични мерки до края на месец ноември.

 Заповедта за извънредно положение по време на пандемия се продължи до 31 март 2022 г.

 Сега в читалището работи фирма „Логос-152“ със занимания в езикова школа и занималня , при спазване на мерките и изискванията на МЗ, Музикалната школа- с индивидуални уроци по пиано и репетиции на танцовия състав „Шопски наниз“ - само с участници със зелен сертификат и спазване на необходимата дистанция.

От 1 декември започна работа и компютърна школа –засега с он-лайн обучение.Надяваме се , че много деца ще проявят желание и интерес да се включат в школата.

Забраната е за децата от детския танцов състав и децата от фолклорните състави , защото те са от различни класове и нямаме право да бъдат събирани в едно помещение.

Поради противоепидемичните изисквания не се провеждат и заниманията по йога.

Събори , празници и фестивали са забранени.

 В библиотеката на читалището също се спазват противоепидемиологичните изиквания. Читателите влизат с маски , дезинфекцират ръцете си и спазват необходимата дистанция.Върнатите книги се изолират в кашони и не се раздават веднага на читателите.

 През отчетния период са закупени 175 книги на стойност 2496лв. Библиотеката разполага с 10 820 тома.През този период на читатели са раздадени 5 976 тома.

 Читателите имаха възможност във връзка с бележити дати и годишнини да разгледат изготвените витрини и кътове .

-170 г. от рождението на Христо Ботев

-170 годишнината от рождението на Иван Вазов

-140 години от рождението на Пейо Яворов.

По повод Световният ден на книгата , четохме приказки на децата от 46 ОДЗ , а две от по-големите групи на детската градина бяха гости на библиотеката.

В читалището има уредена етнографска сбирка.С помощта на много дарители обособихме този кът , в който деца от училището и детската градина се запознават с тъкани , костюми , шевици и предмети , стояли в българската къща от края на XIX и началото на XX век.

 Читалището е самостоятелна юридическа единица, която получава субсидия от държавата , разпределена на базата на субсидирана численост – чрез р-н „Витоша“ , като тази субсидия е определена само и единствено за издръжка на персонала.

 За наша радост вече повече от 10 години , читалището е собственик на сградата със специално решение на столична община.Много години се „ борихме“ с инстанциите да имаме своя сграда, своя сцена и помещения за дейност.Поставихме основите на много празници и събития , които беше невъзможно да провеждаме преди това.

 Още веднъж да си спомним с уважение и благодарност към многото спонсори , благодарение на които читалището

има нов покрив , нова дограма , ремонт на санитарните възли , ремонт на всички помещения , коридори , фоаиета и камерна зала .

 Настоятелството благодари и на заместник кмета на р-н „Витоша“ , г-н Кънчо Кънев - за помощта , която ни оказва при провеждането на Фолклорните фестивали и други празници.Неговото отношение към читалището и към обществения живот на квартала е знак на признание към нашата дейност.Благодарим му с пожелание и в следващите години да можем да разчитаме на неговата подкрепа !

 По закона на НЧ имаме възможност да отдаваме под наем на помещения , във връзка с дейностите на читалището

С наемите покриваме всички разходи по сградата .

 При строга отчетност , наемите се използват за дейността на читалището:

 -За ушиване на костюми и закупуване на сценични обувки и цървули на самодейците.

-За закупуване на нови книги.

-За провеждане на празници и тържества .

- За охрана на камерната зала , библиотеката и канцеларията .

-За ремонт и поддръжка на сградата и външната сцена .

-За почистване на помещенията и коридорите

-За поддръжка на двора - почистване , косене на тревата , поливане на храстите и цветята през лятото , а през зимата снегопочистване на стъпалата и площадките.

- За ел.енергия и вода- отопление на помещенията , топла и студена вода.

-За канцеларски материали.

-За децата от школите и фолклорните състави – коледни пликчета с лакомства , сладкиши за деня на самодееца и първи юни.

- за хонорар на ръководителката на фолклорните певчески състави-/децата участниците в певческите групи и женската фолклорна група не плащат такси, а месечната такса на децата от танцовия състав беше 15 лв . /

 През изминалия отчетен период , читалището нямаше възможност да осъществи напълно своята програма , поради вируса Ковид -19. Неможахме да направим и дългоочаквания празник по повод 10 години от създаването на женската фолклорна група „Симеоновски напеви“ през 2011 г. Юбилеят ще насърчи и ще даде по-голямо самочувствие и признание на всичките участнички заедно с ръководителката Виолета Петкова –от Мистерията на Българските гласове. Чакаме по- добри времена , за да осъществим замисленото.

 Преустановена беше работата на школата по Таекуон-до , защото изискванията за санитарен контрол не позволяваха използването на залата с малък интервал от време между техните занимания и репетициите на танцовите състави и заниманията по йога.

 Уроците по пиано в музикалната школа също претърпяха промяна , поради смяна на преподавателите. Напусна ни , след тежко боледуване един прекрасен преподавател – Детелина Желязкова. От 1 октомври музикалната школа отново възобнови дейността си - с преподавател – Мария Русева.

 За разнообразната дейност на читалището голяма заслуга имат всички участници в самодейните състави , читалищното настоятелство и неговият председател – Стоян Григоров Пенков.

Повече от 60 години той отдава на читалищната дейност. Сега физическото му състояние се влоши , но въпреки това , той продължава да съветва , напътства , има идеи за бъдещото развитие на читалищната дейност. Неговият опит е много ценен за работата с хората , които не получават никакви облаги от читалището , а дават от свободното си време , за да гори искрата на родолюбието , която поддържаме много години. Той е явление в живота на квартал Симеоново. Всички знаят - чичо Стоян е председателят на читалището , който с душа и сърце милее за него.

 На заседание на Настоятелството беше взето решение –

Стоян Григоров Пенков , за изключителни заслуги в читалищното дело в кв.Симеоново , да бъде удостоен с – ПОЧЕТЕН ПРЕДСЕДАТЕЛ НА ЧИТАЛИЩЕТО !

 Моля да гласуваме предложението на Настоятелството.

Против?

 ЧЕСТИТО НА ПОЧЕТНИЯ ПРЕДСЕДАТЕЛ !

 От Съюза на читалищата в България , той е награден с почетна грамота и медал за активна читалищна дейност

 Нека да пожелаем ползотворна работа на читалището и през следващия отчетен период.

 Нека читалището в кв.Симеоново да продължи да пази народните традиции , да пази огъня на народното творчество , да съхранява и развива любовта на млади и стари към българската песен , към народните танци , към хубавата книга ,

към стремежа за повече знания , към изкуството и към всичко родно.